
Preambula

Eiropas Padomes dalībvalstis un citas Eiropas Kultūras konvencijas (ELS Nr. 18) dalībvalstis, kas parakstījušas šo konvenciju,

ņemot vērā, ka Eiropas Padomes mērķis ir panākt dalībvalstu lielāku vienotību, lai aizsargātu un īstenotu tos principus un ideālus, kas ir to kopējā kultūras mantojuma pamatā;
	
uzskatot, ka šo principu pamatelementi ir radošās domas un vārda brīvība,

ņemot vērā, ka viens no Eiropas Kultūras konvencijas mērķiem ir dažādu Eiropas valstu kultūras daudzveidības veicināšana,

ņemot vērā Apvienoto Nāciju Organizācijas Izglītības, zinātnes un kultūras organizācijas (UNESCO) Konvenciju par kultūras izpausmju daudzveidības aizsardzību un veicināšanu (Parīze, 2005. gada 20. oktobris), kurā ir atzīts, ka kultūras daudzveidība ir cilvēcei raksturīga iezīme, un kuras mērķis ir stiprināt kultūras izpausmju jaunradi, veidošanu, izplatīšanu, nodošanu un baudīšanu,

ņemot vērā Eiropas Padomes Kultūras ministru konferences nobeiguma deklarāciju, kas tika pieņemta Strasbūrā 2022. gada 1. aprīlī, kā arī Augsta līmeņa konferenci par drāmas seriāliem, kas tika organizēta Ministru komitejas Ungārijas prezidentūras laikā (Budapešta, 2021. gada 30. septembris–1. oktobris),

ņemot vērā Ministru komitejas Ieteikumu dalībvalstīm CM/Rec(2017)9 par dzimumu līdztiesību audiovizuālajā nozarē,

ņemot vērā digitālo tehnoloģiju spēju ietekmēt kultūras un radošos veidošanas un izplatīšanas modeļus, kā arī piekļuvi kultūras pakalpojumiem un medijiem, līdz ar mākslīgā intelekta un datu kūrēšanas potenciālu ietekmēt piekļuvi kultūras materiāliem un jo īpaši audiovizuālajiem darbiem, kaitējot demokrātiskām vērtībām un kultūras daudzveidībai,

tā kā lineārai un nelineārai izplatīšanai paredzētu audiovizuālo darbu seriāla formā kopražošana ir instruments kultūras daudzveidības radīšanai un izpausmei pasaules mērogā un tiem ir būtiska nozīme vārda brīvības, izpausmes daudzveidības un jaunrades, kā arī demokrātiska pilsoniskuma atbalstīšanā,

atzīstot neatkarīgo producentu ieguldījumu kultūras daudzveidībā un svarīgo lomu audiovizuālo darbu seriāla formā veidošanas uzsākšanā, tiem nepieciešamo radošo elementu apkopošanā un to attīstīšanā un veidošanā un vēloties uzlabot viņu ieguldījumu šādu darbu kopražošanā,

atzīstot sabiedrisko un privāto mediju pakalpojumu sniedzēju būtisko ieguldījumu audiovizuālo darbu seriāla formā attīstīšanā, veidošanā un izplatīšanā dalībvalstīs;

apzinoties uzņēmējdarbības prakses lielo daudzveidību dalībvalstīs un vajadzību pēc standarta, lai veicinātu godīgu apmaiņu starp visiem dalībniekiem, kas ir iesaistīti audiovizuālo darbu seriāla formā veidošanā,

vēloties attīstīt šos principus un atsaucoties uz šādiem Ministru komitejas ieteikumiem dalībvalstīm: Ieteikums CM/Rec(2022)15 par kultūras, kultūras mantojuma un ainavas lomu globālu problēmu risināšanā, Ieteikums Nr. R(86)3 par audiovizuālo darbu veicināšanu Eiropā un Ieteikums CM/Rec(2009)7 par valstu kinematogrāfijas politiku un kultūras izpausmju daudzveidību,

atzīstot, ka ar Rezolūciju Res(88)15, ar ko izveido Eiropas Atbalsta fondu kinematogrāfisko un audiovizuālo darbu kopražojumiem un to izplatīšanai (Eurimages), tika iecerēts aptvert visas darbības, kuru mērķis ir atbalstīt kinematogrāfiskos un audiovizuālos darbus,

uzskatot, ka kopīgu noteikumu ieviešana mazina ierobežojumus, vairo uzticēšanos un sekmē sadarbību audiovizuālo darbu seriāla formā kopražošanā,

ņemot vērā audiovizuālās nozares tehnoloģisko, ekonomisko un finansiālo attīstību un audiovizuālo darbu seriāla formā lomu šajā attīstībā,

ņemot vērā, ka audiovizuālo darbu seriāla formā starptautiska kopražošana veicina plašāku apriti,

ņemot vērā, ka datu, jo īpaši datu par skatīšanos, labāka pieejamība palīdz labāk izprast audiovizuālo darbu seriāla formā panākumus un apriti,

apņēmīgas sasniegt šos mērķus, veicot kopīgus pasākumus sadarbības veicināšanai un paredzot pielāgojamus noteikumus par audiovizuālu darbu seriāla formā kopražošanu kopumā,

ir vienojušās par turpmāko.

I nodaļa. Vispārīgi noteikumi

1. pants. Konvencijas mērķis

Šīs konvencijas dalībvalstis apņemas veicināt audiovizuālu darbu seriāla formā starptautisku kopražošanu saskaņā ar turpmāk izklāstītajiem noteikumiem.

2. pants. Darbības joma

1. Šī konvencija reglamentē attiecības starp dalībvalstīm tādu audiovizuālu darbu seriāla formā kopražojumu jomā, kas tiek veidoti šo dalībvalstu teritorijā.

2. Šo konvenciju piemēro:

a) divpusējiem kopražojumiem, kuros iesaistīti divi neatkarīgi kopproducenti no divām dažādām Konvencijas dalībvalstīm, kas var iesaistīt vienu vai vairākus citus kopproducentus,
un

b) daudzpusējiem kopražojumiem, kuros iesaistīti trīs vai vairāk neatkarīgi kopproducenti no dažādām Konvencijas dalībvalstīm, kas var iesaistīt vienu vai vairākus citus kopproducentus.

Jebkurā gadījumā šī konvencija ir piemērojama tikai ar nosacījumu, ka kopražojums atbilst oficiāli kopražota audiovizuālā darba seriāla formā definīcijai, kas sniegta turpmāk 3. panta f) apakšpunktā.

3. Daudzpusēju kopražojumu gadījumā šīs konvencijas noteikumiem ir lielāks spēks par Konvencijas dalībvalstu divpusēju līgumu noteikumiem.

4. Starp šīs konvencijas dalībvalstīm noslēgtu divpusēju līgumu noteikumus, kas attiecas uz audiovizuālajiem darbiem seriāla formā, piemēro divpusējiem kopražojumiem, ja vien attiecīgās dalībvalstis nenolemj piemērot šo konvenciju.

3. pants. Definīcijas

Šajā konvencijā:

a) “audiovizuāls darbs seriāla formā” (turpmāk – “seriāls”) ir atbilstoši scenārijam veidota spēlfilma, dokumentālā filma vai animācijas filma, kas noformēta kā jebkāda ilguma sēriju virkne un ko mediju pakalpojumu sniedzējam paredzēts darīt pieejamu ar lineāriem vai nelineāriem līdzekļiem;

b) “mediju pakalpojumu sniedzējs” ir fiziska vai juridiska persona, kam ir redakcionālā atbildība par audiovizuālā medija pakalpojuma audiovizuālā materiāla izvēli un kas nosaka veidu, kā tas tiek organizēts;

c) “sezona” ir saskaņots sēriju kopums noteiktā secībā, kas parasti, bet ne vienmēr, tiek darīta pieejama divpadsmit mēnešu periodā;

d) “kopproducenti” ir audiovizuālu darbu producēšanas uzņēmumi, mediju pakalpojumu sniedzēji vai citi dalībnieki, kam ir saistošs kopražojuma līgums;

e) “neatkarīgi kopproducenti” ir audiovizuālu darbu producēšanas uzņēmumi, kurus saista kopražojuma līgums un kuri ir neatkarīgi saskaņā ar to reģistrācijas valstu tiesību aktu noteikumiem vai, ja šādu noteikumu nav, kuri atbilst šīs konvencijas III papildinājumā izklāstītajiem neatkarības kritērijiem;

f) “oficiāli kopražoti seriāli” (turpmāk – “oficiāls kopražojums”) ir audiovizuāls darbs seriāla formā, kas ietilpst šīs konvencijas darbības jomā un atbilst šīs konvencijas II nodaļas 6.–8. pantam un I papildinājumā izklāstītajiem kritērijiem, kas ir šīs konvencijas neatņemama sastāvdaļa.

II. nodaļa. Noteikumi attiecībā uz oficiāliem kopražojumiem

4. pants. Pielīdzināšana nacionālajam kino

1. Oficiālajam kopražojumam, kas noteikts šīs konvencijas 3. panta f) apakšpunktā, ir tiesības uz finansiālu atbalstu, kas tiek piešķirts nacionālām filmām saskaņā ar tiesību aktiem un normatīvajiem noteikumiem, kas ir spēkā šīs konvencijas dalībvalstīs, kuras piedalās attiecīgajā kopražojumā.

2. Šo finansiālo atbalstu katram neatkarīgajam kopproducentam nodrošina dalībvalsts, kurā tas ir reģistrēts, ja ir izpildīti šajā dalībvalstī spēkā esošajos tiesību aktos un normatīvajos noteikumos paredzētie nosacījumi un ierobežojumi.

5. pants. Nosacījumi oficiāla kopražojuma statusa iegūšanai

1. Pēc neatkarīgo kopproducentu pārstāvēto dalībvalstu kompetento iestāžu savstarpējas apspriešanās un ievērojot II papildinājumā noteiktās procedūras, kompetentās iestādes jebkuram oficiālam kopražojumam var piešķirt kopražojuma statusu. Šis papildinājums ir šīs konvencijas sastāvdaļa.

2. Pieteikumus oficiāla kopražojuma statusa iegūšanai iesniedz apstiprināšanai kompetentajām iestādēm saskaņā ar II papildinājumā noteikto pieteikšanās procedūru. Šis apstiprinājums ir galīgs, izņemot gadījumus, kad netiek izpildītas sākotnējās apņemšanās attiecībā uz mākslinieciskajiem, finansiālajiem un tehniskajiem jautājumiem.

3. Oficiāla kopražojuma statusu nevar piešķirt acīmredzami pornogrāfiskiem seriāliem, kā arī seriāliem, kas iestājas par diskrimināciju, naidu vai vardarbību vai kas nopietni aizskar cilvēka cieņu.

4. Oficiāla kopražojuma statusa sniegtās priekšrocības piešķir tiem neatkarīgiem kopproducentiem, kuru rīcībā ir pietiekami tehniski un finansiāli līdzekļi un kuriem ir pienācīga profesionālā kvalifikācija.

5. Katra līgumslēdzēja valsts norāda iepriekš minētās kompetentās iestādes deklarācijā, ko iesniedz parakstīšanas laikā vai deponējot ratifikācijas, pieņemšanas, apstiprināšanas vai pievienošanās instrumentu. Šo deklarāciju vēlāk var grozīt jebkurā laikā.

6. pants. Finansiālo ieguldījumu proporcionālais apmērs

1. Divpusēju kopražojumu gadījumā minimālais finansiālais ieguldījums no kopproducenta vai kopproducentiem, kas reģistrēti vienā dalībvalstī, nedrīkst būt mazāks kā 10 % un lielākais finansiālais ieguldījums nedrīkst pārsniegt 90 % no seriāla kopējām veidošanas izmaksām.

2. Daudzpusēju kopražojumu gadījumā minimālais finansiālais ieguldījums no kopproducenta vai kopproducentiem, kas reģistrēti vienā dalībvalstī, nedrīkst būt mazāks kā 5 % un maksimālais finansiālais ieguldījums nedrīkst pārsniegt 80 % no seriāla kopējām veidošanas izmaksām.

7. pants. Kopproducentu tiesības uz seriālu

1. Kopražojuma līgumā katram neatkarīgajam kopproducentam ir jābūt garantētai īpašumtiesību daļai uz pabeigto darbu. Daļu sadalījumā jāņem vērā neatkarīgo kopproducentu attiecīgais finansiālais ieguldījums un viņu radošie un tehniskie izdevumi.

2. Kopproducentiem, kas nav reģistrēti Konvencijas dalībvalstī, piešķirtā īpašumtiesību daļa kopumā nedrīkst pārsniegt 30 %.

3. Katram neatkarīgajam kopproducentam piešķir daļu no lietošanas tiesībām un ieņēmumiem. Lietošanas tiesības nedrīkst licencēt uz neierobežotu laiku, un licencēšanas periodiem jāsniedz iespēja neatkarīgajiem kopproducentiem gūt labumu no tiesību atlikušās vērtības.

8. pants. Tehniskā un mākslinieciskā līdzdalība

1. Seriāla veidošanu ir uzsācis vismaz viens neatkarīgs kopproducents.

2. Katram neatkarīgajam kopproducentam ir jāsniedz reāls tehniskais un mākslinieciskais ieguldījums.

3. Neatkarīgajiem kopproducentiem jāpārvalda galveno radošo un ražošanas lēmumu pieņemšana un jāpiedalās tajā.

9. pants. Izpratne par oficiālo kopražojumu panākumiem un apriti

Oficiālā kopražojumā iesaistītie mediju pakalpojumu sniedzēji un to meitasuzņēmumi nodrošina datus par auditoriju un informāciju par to seriālu lietojumu, kuriem piešķirts oficiāla kopražojuma statuss.

Šo informāciju sniedz visiem seriāla kopproducentiem, un to var vākt šīs konvencijas 5. panta 5. daļā noteiktās kompetentās iestādes, ciktāl tas atļauts attiecīgajos konkurences tiesību aktos.

10. pants. Vispārējais attiecību līdzsvars

1. Dalībvalstu attiecībās jābūt uzturētam vispārējam līdzsvaram gan attiecībā uz ieguldījumu kopējo summu, gan māksliniecisko un tehnisko līdzdalību oficiālajos kopražojumos.

2. Dalībvalsts, kura pietiekami ilgā laika posmā novēro, ka tās attiecības ar vienu vai vairākām citām dalībvalstīm saistībā ar kopražojumu nav līdzsvarotas, var nesniegt savu piekrišanu turpmākai kopražojuma veidošanai, kamēr attiecībās ar šo dalībvalsti vai dalībvalstīm nav atjaunots līdzsvars.

11. pants. Iebraukšana un uzturēšanās

Saskaņā ar spēkā esošajiem tiesību aktiem, noteikumiem un starptautiskajām saistībām katra dalībvalsts atvieglo iebraukšanu, uzturēšanos un arī darba atļauju saņemšanu tās teritorijā citu kopražojumā iesaistīto dalībvalstu tehniskajam un mākslinieciskajam personālam. Tāpat katra dalībvalsts atļauj uz laiku ievest tās teritorijā un izvest atpakaļ iekārtas, kas nepieciešamas šīs konvencijas darbības jomā ietilpstoša seriāla veidošanai un izplatīšanai.

12. pants. Atsauces uz kopražojuma valstīm

1. Oficiālajos kopražojumos iekļauj atsauces uz valstīm, kas piedalījušās attiecīgā kopražojuma veidošanā.

2. Šo valstu nosaukumus skaidri norāda titros, visās publikācijās un reklāmas materiālos, kā arī tad, kad oficiālie kopražojumi tiek darīti publiski pieejami.

13. pants. Eksportēšana

Ja oficiālu kopražojumu eksportē uz valsti, kurā seriālu importam piemēro kvotas, un viena no kopražojuma dalībvalstīm nav tiesīga brīvi ievest savu seriālu importētājvalstī:

a) oficiālo kopražojumu parasti pievieno tās valsts kvotai, kuras finansiālais ieguldījums kopražojumā ir vislielākais;

b) ja dažādu valstu līdzdalība oficiālā kopražojumā ir vienāda, sezonu pievieno tās valsts kvotai, kurai ir labākās iespējas eksportēt šo darbu uz importētājvalsti;

c) ja nevar piemērot a) un b) apakšpunktā minētos noteikumus, oficiālo kopražojumu iekļauj seriāla veidotāja pārstāvētās dalībvalsts kvotā.

14. pants. Valodas

Kad tiek piešķirts oficiāla kopražojuma statuss, dalībvalsts kompetentā iestāde var pieprasīt neatkarīgajam kopproducentam, kurš ir reģistrēts šajā valstī, seriāla galīgo versiju kādā no šīs dalībvalsts valodām.

III. nodaļa. Nobeiguma noteikumi

15. pants. Konvencijas īstenošanas kontrole un I, II un III papildinājuma grozīšana

1. Par šīs konvencijas īstenošanas kontroli ir atbildīga Eiropas Atbalsta fonda kinematogrāfisko un audiovizuālo darbu kopražojumiem un to izplatīšanai (Eurimages) valde (turpmāk – “valde”), kuras sastāvu veido vienīgi no šīs konvencijas dalībvalstu pārstāvjiem.

2. Jebkura šīs konvencijas dalībvalsts, kas nav Eurimages dalībniece, var būt pārstāvēta valdē, un tai ir viena balss jebkurā sanāksmē, kas sasaukta, lai veiktu īstenošanas kontroles uzdevumus.

3. Valdes sanāksmi, kas veltīta īstenošanas kontroles uzdevumu veikšanai, notur Eiropas Padomes ģenerālsekretārs vienmēr, kad tas ir nepieciešams, un jebkurā gadījumā, kad to pieprasa dalībvalstu vairākums.

4. Valdes sanāksme tiek nekavējoties noturēta pēc tam, kad Konvencija ir stājusies spēkā 10 valstīs.

5. Lai veicinātu šīs konvencijas efektīvu piemērošanu, valde, rīkojoties atbilstoši šā panta iepriekšējām divām daļām, var:

a) sagatavot priekšlikumus, lai veicinātu pieredzes un labas prakses apmaiņu starp dalībvalstīm;

b) formulēt savu viedokli par jebkuru jautājumu, kas skar šīs konvencijas piemērošanu un īstenošanu, un šajā saistībā sniegt konkrētus ieteikumus dalībvalstīm.

6. Lai atjauninātu šīs konvencijas I, II un III papildinājuma noteikumus ar mērķi nodrošināt to nepārtrauktu atbilstību vispārējai praksei seriālu industrijā, grozījumus var ierosināt ikviena dalībvalsts, Ministru komiteja un valde tās ierobežotajā sastāvā. Eiropas Padomes ģenerālsekretārs par šiem grozījumiem paziņo dalībvalstīm.

7. Pēc apspriešanās ar dalībvalstīm Ministru komiteja saskaņā ar šā panta 6. daļu var pieņemt ierosināto grozījumu ar Eiropas Padomes Statūtu (ELS Nr. 1) 20. panta d) daļā paredzēto balsu vairākumu. Grozījumi stājās spēkā pēc tam, kad ir pagājis viens gads no dienas, kurā šie grozījumi nosūtīti dalībvalstīm. Šajā periodā ikviena dalībvalsts var informēt ģenerālsekretāru par saviem iebildumiem pret šo grozījumu stāšanos spēkā attiecībā uz šo dalībvalsti.

8. Ja viena trešdaļa dalībvalstu informē Eiropas Padomes ģenerālsekretāru par iebildumu pret grozījuma stāšanos spēkā, šis grozījums nestājas spēkā.

9. Ja mazāk par vienu trešdaļu dalībvalstu informē Eiropas Padomes ģenerālsekretāru par iebildumu, grozījums stājas spēkā attiecībā uz tām dalībvalstīm, kas nav iebildušas.

10. Ja grozījums ir stājies spēkā saskaņā ar šā panta 7. un 9. daļu un dalībvalsts ir iesniegusi iebildumu pret šo grozījumu, tad attiecībā uz šo dalībvalsti tas stājas spēkā nākamā mēneša pirmajā dienā pēc dienas, kad šī dalībvalsts ir paziņojusi Eiropas Padomes ģenerālsekretāram to, ka pieņem šo grozījumu. Iesniegto iebildumu dalībvalsts var atsaukt jebkurā laikā, par to paziņojot Eiropas Padomes ģenerālsekretāram.

11. Ja Ministru komiteja pieņem kādu grozījumu, valsts nevar paust savu piekrišanu uzņemties Konvencijā noteiktās saistības, vienlaicīgi nepieņemot arī šo grozījumu.

16. pants. Parakstīšana, ratifikācija, pieņemšana un apstiprināšana

1. Šo konvenciju var parakstīt Eiropas Padomes dalībvalstis un citas valstis, kas ir Eiropas Kultūras konvencijas dalībvalstis un piekrīt to atzīt par saistošu:

a) parakstot to bez nosacījuma par ratifikāciju, pieņemšanu vai apstiprināšanu vai

b) parakstot to ar nosacījumu par ratifikāciju, pieņemšanu vai apstiprināšanu un pēc tam to ratificējot, pieņemot vai apstiprinot.

2. Ratifikācijas, pieņemšanas vai apstiprināšanas dokumentus deponē Eiropas Padomes ģenerālsekretāram.

17. pants. Stāšanās spēkā

1. Šī konvencija stājas spēkā nākamā mēneša pirmajā dienā pēc tam, kad ir pagājuši trīs mēneši kopš dienas, kad trīs valstis, tostarp vismaz divas Eiropas Padomes dalībvalstis, ir paudušas savu piekrišanu atzīt konvenciju par saistošu saskaņā ar 16. panta noteikumiem.

2. Attiecībā uz jebkuru citu parakstītājvalsti, kas vēlāk piekrīt atzīt šo konvenciju par saistošu, tā stājas spēkā nākamā mēneša pirmajā dienā pēc tam, kad pagājuši trīs mēneši no dienas, kurā Konvencija parakstīta vai deponēts ratifikācijas, pieņemšanas vai apstiprināšanas instruments.

18. pants. Trešo valstu pievienošanās Konvencijai

1. Kad šī konvencija ir stājusies spēkā, Eiropas Padomes Ministru komiteja pēc apspriešanās ar dalībvalstīm var uzaicināt jebkuru valsti, kas nav Eiropas Padomes dalībvalsts, pievienoties šai konvencijai, šo lēmumu pieņemot ar Eiropas Padomes Statūtu 20. panta d) daļā paredzēto balsu vairākumu un ar to dalībvalstu pārstāvju vienprātīgu balsojumu, kuras ir tiesīgas piedalīties Ministru komitejā.

2. Attiecībā uz jebkuru valsti, kas pievienojas, šī konvencija stājas spēkā nākamā mēneša pirmajā dienā pēc tam, kad ir pagājuši trīs mēneši no dienas, kad Eiropas Padomes ģenerālsekretāram ir deponēts pievienošanās instruments.

19. pants. Teritoriālā piemērošana

1. Jebkura valsts šīs konvencijas parakstīšanas vai ratifikācijas, pieņemšanas, apstiprināšanas vai pievienošanās instrumenta deponēšanas laikā var norādīt teritoriju vai teritorijas, uz kurām attiecas šī konvencija.

2. Jebkura dalībvalsts, iesniedzot Eiropas Padomes ģenerālsekretāram adresētu deklarāciju, vēlāk var paplašināt šīs konvencijas piemērošanas jomu, tajā iekļaujot arī citu teritoriju, kas ir norādīta šajā deklarācijā. Šī konvencija stājas spēkā attiecībā uz šādu teritoriju nākamā mēneša pirmajā dienā pēc tam, kad pagājuši trīs mēneši no dienas, kurā ģenerālsekretārs ir saņēmis šādu deklarāciju.

3. Jebkuru deklarāciju, kas iesniegta saskaņā ar iepriekšējām divām šā panta daļām un attiecas uz šajā deklarācijā norādītu teritoriju, var atsaukt ar ģenerālsekretāram adresētu paziņojumu. Deklarācijas atsaukums stājas spēkā nākamā mēneša pirmajā dienā pēc tam, kad ir pagājuši trīs mēneši no dienas, kurā ģenerālsekretārs ir saņēmis šo paziņojumu.

20. pants. Atrunas

1. Jebkura valsts, parakstot šo konvenciju vai deponējot ratifikācijas, pieņemšanas, apstiprināšanas vai pievienošanās instrumentu, var paturēt tiesības noteikt minimālo finansiālo ieguldījumu, kas atšķiras no šīs konvencijas 6. pantā noteiktā. Citas atrunas nav pieļaujamas.

2. Jebkura dalībvalsts, kas ir izdarījusi atrunu saskaņā ar šā panta iepriekšējo daļu, var to pilnīgi vai daļēji atsaukt ar Eiropas Padomes ģenerālsekretāram adresētu paziņojumu.

Atsaukums stājas spēkā dienā, kad ģenerālsekretārs saņem šo paziņojumu.

21. pants. Denonsēšana

1. Jebkura dalībvalsts jebkurā laikā var denonsēt šo konvenciju ar Eiropas Padomes ģenerālsekretāram adresētu paziņojumu.

2. Denonsēšana stājas spēkā mēneša pirmajā dienā pēc tam, kad pagājuši seši mēneši no dienas, kurā ģenerālsekretārs ir saņēmis šo paziņojumu.

22. pants. Paziņojumi

Eiropas Padomes ģenerālsekretārs informē Eiropas Padomes dalībvalstis un ikvienu valsti, kas ir pievienojusies vai uzaicināta pievienoties šai konvencijai, par:

a) katru parakstīšanu;

b) katra ratifikācijas, pieņemšanas, apstiprināšanas vai pievienošanās instrumenta deponēšanu;

c) katru šīs konvencijas spēkā stāšanās dienu saskaņā ar 17., 18. un 19. pantu;

d) katru atrunu un atrunas atsaukumu, kas veikts saskaņā ar 20. pantu;

e) katru deklarāciju, kas iesniegta saskaņā ar 5. panta 5. daļu;

f) katru denonsēšanas paziņojumu, kas iesniegts saskaņā ar 21. pantu;

g) jebkuru citu darbību, paziņojumu vai iesniegumu attiecībā uz šo konvenciju.

To apliecinot, attiecīgi pilnvarotas personas ir parakstījušas šo konvenciju.

Konvencija sagatavota [Lillē 2026. gada 26. martā] angļu un franču valodā; abi dokumenti ir vienlīdz autentiski un vienā eksemplārā, kuru deponē Eiropas Padomes arhīvā. Eiropas Padomes ģenerālsekretārs nosūta apstiprinātas kopijas gan 16. panta 1. daļā minētajām valstīm, gan arī jebkurai citai valstij, kas ir uzaicināta pievienoties šai konvencijai.

I papildinājums. Kritēriji seriāla atzīšanai par oficiālu kopražojumu

1. Daudzsēriju spēlfilma ir atzīstama par oficiālu kopražojumu 3. panta f) apakšpunkta izpratnē, ja attiecībā uz elementiem, kuru izcelsme ir šīs konvencijas dalībvalstīs, tā atbilstoši turpmāk 1. tabulā sniegtajam elementu sarakstam saņem vismaz 24 punktus no kopā iespējamā 31 punkta.

2. Ņemot vērā kopražojuma īpašības, kompetentās iestādes pēc savstarpējas apspriešanās var piešķirt oficiāla kopražojuma statusu arī tādam darbam, kas ieguvis mazāku punktu skaitu, nekā oficiāli nepieciešams saskaņā ar 1. daļu.

3. Oficiāla kopražojuma statusu piešķir sezonai. Atkārtotu sezonu gadījumā neatkarīgajiem kopproducentiem ir jāiesniedz atsevišķs pieteikums par katru sezonu.

1. tabula. Spēlfilma. Viena sezona

	Elementi, kuru izcelsme ir šīs konvencijas dalībvalstīs
	Vērtēšanas punkti

	Seriāla veidotājs
	5

	Scenārija autors(-i)
	4

	Režisors(-i)
	3

	Komponists
	2

	Galvenā loma
	3

	Otrā plāna loma
	2

	Trešā plāna loma
	1

	Nodaļas vadītājs – galvenais mākslinieks vai kostīmu mākslinieks
	2

	Nodaļas vadītājs – galvenais operators
	2

	Nodaļas vadītājs – montāžas režisors
	2

	Nodaļas vadītājs – skaņu režisors
	2

	Filmēšanas vieta
	1

	Vizuālie efekti (VFX) un datorgrafikas specefekti (CGI)
	1

	Pēcapstrādes vieta
	1

	
	

	Kopā
	31



4. Animācijas seriālam oficiāla kopražojuma statusu 3. panta f) apakšpunkta izpratnē piešķir tad, ja attiecībā uz elementiem, kuru izcelsme ir šīs konvencijas dalībvalstīs, tas atbilstoši turpmāk 2. tabulā sniegtajam elementu sarakstam saņem vismaz 26 punktus no kopā iespējamajiem 40 punktiem.

5. Ņemot vērā kopražojuma īpašības, kompetentās iestādes pēc savstarpējas apspriešanās var piešķirt oficiāla kopražojuma statusu arī tādam darbam, kas ieguvis mazāku punktu skaitu, nekā parasti nepieciešams saskaņā ar 4. daļu.

6. Oficiāla kopražojuma statusu piešķir sezonai. Atkārtotu sezonu gadījumā neatkarīgajiem kopproducentiem ir jāiesniedz atsevišķs pieteikums par katru sezonu.


2. tabula. Animācijas darbs. Viena sezona

	Elementi, kuru izcelsme ir šīs konvencijas dalībvalstīs
	Vērtēšanas punkti

	Seriāla veidotājs
	4

	Grafiskā bībele (grafiskās koncepcijas dokuments)
	4

	Scenārijs
	4

	Režija
	4

	Mūzikas komponēšana
	2

	Kadrējums
	4

	Tēlu modelēšana
	2

	Foni
	2

	Oriģinālās balss aktieris vadošajā lomā
	2

	Animācijas režisors
	3

	75 % no animācijas veidošanas izmaksām šīs konvencijas dalībvalstīs
	3

	Kompozīcija / VFX / apgaismojums
	2

	Montāžas režisors
	2

	Skaņu dizainers
	2

	
	

	Kopā
	40




7. Dokumentālajam seriālam oficiāla kopražojuma statusu 3. panta f) apakšpunkta izpratnē piešķir tad, ja attiecībā uz elementiem, kuru izcelsme ir šīs konvencijas dalībvalstīs, tas atbilstoši 3. tabulā iekļautajam elementa sarakstam saņem vismaz 50 % no visiem piemērojamajiem punktiem.

8. Ņemot vērā kopražojuma īpašības, kompetentās iestādes pēc savstarpējas apspriešanās var piešķirt oficiāla kopražojuma statusu arī tādam darbam, kura iegūtais punktu skaits ir mazāks par parasti nepieciešamajiem 50 % no visiem piemērojamajiem punktiem.

9. Oficiāla kopražojuma statusu piešķir sezonai. Atkārtotu sezonu gadījumā neatkarīgajiem kopproducentiem ir jāiesniedz atsevišķs pieteikums par katru sezonu.

3. tabula. Dokumentāls darbs. Viena sezona

	Elementi, kuru izcelsme ir šīs konvencijas dalībvalstīs
	Vērtēšanas punkti

	Seriāla veidotājs
	5

	Scenārija autors(-i)
	3

	Režisors(-i)
	2

	Izpētes veicējs
	2

	Komponists
	2

	Kinooperators
	3

	Montāžas režisors
	3

	Skaņu dizainers
	2

	Filmēšanas vieta
	1

	VFX un CGI
	1

	Pēcapstrādes vieta
	2

	
	

	Kopā
	26




II papildinājums. Pieteikšanās procedūra

1. Kopražojuma pagaidu atzīšana

Lai izmantotu šīs konvencijas noteikumu sniegtās priekšrocības, neatkarīgajiem kopproducentiem, kas ir reģistrēti dalībvalstīs, pietiekami savlaicīgi pirms galveno sezonas filmēšanas vai animācijas darbu sākšanas jāiesniedz pieteikums kopražojuma pagaidu statusa iegūšanai un tam jāpievieno turpmāk minētie dokumenti. Šiem dokumentiem jānonāk kompetento iestāžu rīcībā ne vēlāk kā vienu mēnesi pirms filmēšanas sākšanas, lai par tiem varētu paziņot citu dalībvalstu iestādēm.

Katrai dalībvalstij šādā paziņojumā citām dalībvalstīm jānorāda attiecīgie valsts tiesību aktu vai III papildinājuma noteikumi, kas jāpiemēro, lai saņemtu neatkarīga kopproducenta statusu saskaņā ar 3. panta e) apakšpunktu.

Iesniedzamie dokumenti cita starpā ir šādi:

· deklarācija, kurā apkopota informācija par īpašumtiesībām uz pabeigto darbu, ar skaidru norādi par katram īpašniekam piederošajām daļām;

· īpašumtiesību vēsture;

· seriāla bībele (seriāla koncepcijas dokuments);

· katras iesaistītās valsts tehniskā un mākslinieciskā ieguldījuma provizorisks uzskaitījums;

· sezonas budžets un provizoriskais finansēšanas plāns;

· provizorisks seriāla uzņemšanas grafiks;

· kopražojuma līgumi vai saīsināta vienošanās (“nodomu līgumi”), kas noslēgti starp neatkarīgajiem kopproducentiem, un līgumi starp kopproducentiem; šajos dokumentos jābūt iekļautiem noteikumiem, kas paredz ieņēmumu vai teritoriju sadali starp kopproducentiem un starp kopproducentiem un mediju pakalpojumu sniedzējiem.

2. Kopražojuma galīgā atzīšana

Galīgo oficiāla kopražojuma statusu piešķir tad, kad seriāla sezona ir pabeigta un kompetentās iestādes ir izskatījušas turpmāk minētos dokumentus par gala produktu:

· deklarācija, kurā apkopota informācija par īpašumtiesībām uz pabeigto darbu, ar skaidru norādi par katram īpašniekam piederošajām daļām;

· visu sezonas sēriju galīgais scenārijs;

· katras iesaistītās valsts tehniskā un mākslinieciskā ieguldījuma galīgs uzskaitījums;

· sezonas galīgo izmaksu pārskats;

· sezonas galīgais finansēšanas plāns;

· kopražojuma līgumi starp kopproducentiem un līgumi starp kopproducentiem un mediju pakalpojumu sniedzējiem; šajos dokumentos jābūt iekļautiem noteikumiem, kas paredz ieņēmumu vai teritoriju sadali starp kopproducentiem un starp kopproducentiem un mediju pakalpojuma sniedzējiem.

Kompetentās iestādes var pieprasīt jebkuru citu dokumentu, kas nepieciešams pieteikuma izvērtēšanai saskaņā ar to valstu tiesību aktiem.

Ja iespējams, pieteikumu un pārējos dokumentus sagatavo to kompetento iestāžu valodā, kam šos dokumentus iesniedz.


III. papildinājums. Neatkarības kritēriji

Gadījumā, ja valsts tiesību aktu noteikumu nav, kā arī, lai piemērotu 3. panta e) apakšpunktu, attiecīgo dalībvalstu kompetentās iestādes nosaka to, vai audiovizuālo darbu producēšanas uzņēmums ir neatkarīgs uzņēmums, pamatojoties uz šādiem kritērijiem:

· nevienam mediju pakalpojumu sniedzējam ne tieši, ne netieši nepieder vairākuma kontrole attiecīgajā uzņēmumā;

· uzņēmums savu darbu finansēšanā nav pilnīgi vai lielā mērā atkarīgs no viena mediju pakalpojumu sniedzēja vai to grupas; tas uzņemas atbildību par savu darbu piegādi un var pieņemt lēmumus par izplatīšanu ar dažādu dalībnieku starpniecību.

